Danska þingið samþykkti í morgun lög sem heimila að umsækjendur um alþjóðlega vernd séu sendir til ákveðins ríkis utan Evrópu þar sem þeir bíða niðurstöðu umsókna sinna. Flóttamannastofnun Sameinuðu þjóðanna lýsir yfir áhyggjum af því að fleiri ríki grípi til aðgerða sem þessa.
Frumvarpið, sem Mette Frederiksen, forsætisráðherra, lagði fram, var samþykkt með sjötíu atkvæðum gegn tuttugu og fjórum. Samkvæmt lögunum þarf fólk að sækja um alþjóðlega vernd í eigin persónu á landamærum Danmerkur. Svo er það flutt með flugvél til þess ríkis sem Danmörk hefur samið við að hýsa flóttamenn. Þar bíður fólk á meðan mál þess er til meðferðar. Ef svarið er já frá dönskum stjórnvöldum þá fær fólk ekki að fara aftur til Danmerkur, heldur fær það hæli í þessu útvistunar-ríki. Ef svarið er nei, þarf fólk að yfirgefa landið.
Yfirvöld í Danmörku hafa átt í viðræðum við fimm til tíu ríki um að taka við fólki á flótta. Danskir fjölmiðlar greina frá því að þar á meðal séu Egyptaland, Eritrea og Eþíópía. Viðræður hafa staðið yfir við Rúanda og hafa ríkin tvö undirritað viljayfirlýsingu um samvinnu á þessu sviði. Yfirlýsingin segir þó ekkert um að Rúganda taki við flóttafólki á þennan hátt.
Flóttamannastofnun Sameinuðu þjóðanna og ýmis mannréttindasamtök hafa gagnrýnt þessa stefnu Dana harðlega. Fulltrúi Flóttamannastofnunarinnar á Norðurlöndum og í Eystrasaltsríkjunum, Henrik Nordentort, segir að lögin gangi gegn grundvallarreglum um alþjóðlega samvinnu í tengslum við fólk á flótta. Lögin geti haft ruðningsáhrif - Önnur Evrópuríki gætu leitað svipaðra leiða til að losa sig undan þeirri ábyrgð að taka á móti flóttafólki.
Stefna ríkisstjórnar Frederiksen í málefnum flóttamanna þykir ein sú strangasta í Evrópu. Fyrr á árinu voru Sýrlendingar sviptir dvalarleyfi í Danmörku því dönsk yfirvöld telja að öruggt sé að senda þá á ákveðna staði í Sýrlandi.
Danska þingið samþykkti umdeild lög í morgun, sem fela í sér að hægt verður að senda umsækjendur um alþjóðlega vernd til ríkis utan Evrópu þar sem þeir bíða niðurstöðu. Hljóti fólk vernd, fær það ekki að koma til Danmerkur. 